**20-oji Globalaus švietimo savaitė**

„**Pasaulis keičiasi. O mes?**".

2018 m. lapkričio 19–25 d.

2018 m. lapkričio 19–25 d.  visoje Europoje vyks Šiaurės-Pietų centro prie Europos Tarybos inicijuojama jau 20-oji kasmetinė Globalaus švietimo savaitė „**Pasaulis keičiasi. O mes?“,**kviečianti propaguoti darnų gyvenimo stilių ir kalbėti apie 17-a Jungtinių Tautų patvirtintų darnaus vystymosi tikslų (DVT).

Globalaus švietimo savaitė – tai puiki proga dar kartą pagalvoti apie mūsų įpročius, pasirinktą gyvenimo būdą ir vartojimą, atrasti naujų švietimo ir socializacijos formų. Šių metų tema ragina susimąstyti apie tai, ką mes veikiame kiekvieną dieną, kaip įsivaizduojame ateitį ir ar galime ją keisti.

Nacionalinis Globalaus švietimo savaitės koordinatorius LR Švietimo ir mokslo ministerija ir veiklų organizatorius Lietuvos vaikų ir jaunimo centras kviečia jungtis prie savaitės renginių Lietuvoje ir dalyvauti:

* **Dvigubos ekspozicijos fotografijų konkurse „Pasaulis ir mes“.** Tai portretinės ir mus supančios aplinkos fotografijos konkursas panaudojant dvigubos ekspozicijos efektą, kuriuo siekiama ugdyti moksleivių atidumą mus supančiai aplinkai, atrasti savo vietą joje.
* **Plakatų konkurse,** skirtame paskatinti moksleivius pamąstyti apie pasaulio kaitą ir, pasirinkus vieną iš 17-os JT patvirtintų darnaus vystymosi tikslų (DVD 2030), jį ar su jo įgyvendinimu susijusius procesus/problemas pavaizduoti plakate.
* **Žurnalistiniame tyrime „Pasaulis keičiasi. O mes?“,** kuris skirtas paskatinti vyresnių klasių moksleivius analizuoti, kaip ir kodėl keičiasi mus supanti aplinka ir visas Pasaulis bei nagrinėti, kaip šie pokyčiai įtakoja jaunų žmonių gyvenimą.
* **Tarpdimensinio laikraščio kūrimo konkurse,** kurio tikslaspaskatinti moksleivius pasidomėti kaip keitėsi *media* priemonės ir sukurti modernų laikraštį, atspindintį Lietuvai reikšmingą istorinį laikotarpį.
* **GŠS pamokų  iniciatyvoje.** Iniciatyvos tikslas paskatinti mokytojus kalbėti su savo ugdytiniais apie globalaus pasaulio iššūkius bei darnaus vystymosi tikslus, lapkričio 19 -25 dienomis organizuojant tam skirtas pamokas. Pamokų vedimui mokytojams bus pasiūlytos LVJC parengtos metodinės priemonės: DVT tikslų pristatymo metodinės rekomendacijos bei pagal PERL metodiką parengtas metodinių priemonių rinkinys, padedantis darnaus vystymosi temas integruoti į skirtingų dalykų pamokas.
* **Istorijų pasakojimo rungtynėse,** kurių tikslas įkvėpti moksleivius kurti ir pasakoti istorijas gimtąja ar anglų kalba tema „Pasaulis keičiasi, o mes...“, tuo prisidedant prie jų gebėjimo įtaigiai reikšti mintis taisyklinga ir stilinga kalba ugdymo.
* **Baigiamajame Globalaus švietimo savaitės renginyje**, kuris lapkričio 30 d. vyks Lietuvos vaikų ir jaunimo centre. Renginio metu bus apdovanoti kūrybinių konkursų dalyviai, vyks dirbtuvės ir paskaitos moksleiviams, seminarai pedagogams, susitikimai su *media* atstovais, Istorijų pasakojimo rungtynių finalas, muzikinių grupių pasirodymai, LVJC ugdytinių sukurtas Miuziklas „Kontaktas“.

Daugiau informacijos https://lvjc.lt/globalaus-svietimo-savaite/